Lifan-Z/Chinese-poetries-txt huggingface dataset:
莫怪出门先骤马，暮年常怨看花迟。可怜尽日春山下，似雪如云一万枝。
境静闻钟声易响，庭高见月影难沈。青山解隔尘中事，流水能清物外心。
碧涧水流高殿影，青萝风散晚钟声。数片残云归洞口，孤轮晴月挂山头。
弦中恨起湘山远，指下情多楚峡流。危槛曲终云影曙，高楼风定烛光秋。
暖日当头催展菜，和风次第遣开花。呼童远取溪心水，待客来煎柳眼茶。
三径雨来烟草合，一邱琴后浊醪倾。共话世情尘蔼蔼，每嗟人事水潺潺。
紫箨粉成应渐密，白云岑起未全高。惭愧交亲问生事，一溪云鸟满床书。
门前萧索青松老，云里逍遥白鹤闲。波澜晴泛三春色，桃李争开两岸芳。
尽日不归花路晚，绿杨楼下醉如泥。月上西陵千里阔，渔舟夜火隔沙明。
人去悠悠隔两天，未审迢迢度几年。纵使身游万里外，终归意在十娘边。
天涯地角知何处，玉体红颜难再遇。但令翅羽为人生，会些高飞共君去。
怪来偏得主君怜，料取分明在眼前。说相未应惊䴏鸰，看心且爱直如弦。
明王道得腹心臣，百万人中独一人。阶下往来三迳迹，门前桃李四时春。
把袂相欢意最浓，十年言笑得朋从。怜君节操曾无易，只是青山一树松。
古来同病总相怜，不似今人见眼前。且随浮俗贪趋世，肯料寒灰亦重燃。
知君桃李遍成蹊，故托乔林此处栖。虽然灌木凌云秀，会有寒鸦夜夜啼。
一夜秋声傍海多，五更寒色早来过。自然羁旅肠堪断，况复猜嫌被网罗。
皎皎山头月欲低，月猒羁愁睡转迷。忽觉泪流痕尚在，不知梦里向谁啼。
愁眠枕上泪痕多，况复寒更月色过。与君万里难相见，不然一度梦中罗。
别君彼此两平安，别后恓惶凡几般。虽然更寄新书去，忆时捻取旧诗看。
一更独坐泪成河，半夜想思愁转多。左右不闻君语笑，以横只见唱戎歌。
数回瞻望敦煌道，千里茫茫尽白草。男儿留滞𫏐时间，不应便向戎庭老。
忽闻数子访羁人，问着感言是德邻。与君咫尺不相见，空知日夕泪沾巾。
自闭荒城恨有余，未知君意复何如？非论阻碍难相见，亦恐猜慊不寄书。
独坐春宵月见高，月下思君心郁陶。踌躇不觉三更尽，空见豺狼数遍号。
恨到荒城一闭关，乡园阻隔万重山。咫尺音书犹不达，梦魂何处得归还。
天涯地角一何长，雁塞龙塠万里疆。每恨沦流经数载，更嗟缧绁泣千行。
缧绁戎庭恨有余，蚕知君意复何如？一介耻无苏子节，数回羞寄李陵书。
眼多本自令渠爱，口少元来每被侵。天事风声彻他耳，教人气满自填心。
娘子为性好围碁，逢人剧戏不寻思。气欲继绝先挑眼，既得速罢即须迟。
长风如刀剪枯叶，大河似箭浮轻舟。投石入水岂有碍，走丸下坂安得留。
寒食都人重胜游，相如独自闭门愁。尝闻娄护因名达，君试将余问五侯。
海国来朝自远方，百年一醉谒天裳。日宫座外何攸见，五色云飞万岁光。
主人开宴在边听，客醉如泥等上京。疑是雨师知圣意，甘滋芳润洒羁情。
南风海路连归思，北雁长天引旅情。赖有锵锵双鳯伴，莫愁多日住边亭。
石榴枝上花千朵，荷叶杯中酒十分。满院弟兄皆痛饮，就中大户不如君。
雪晴雨霁潼关道，仙掌分明几度逢。可料新安郡楼上，黄山深处见三峰。
松阴如幄水如罗，秋尽山青白鸟过。独坐一庵心正寂，数声何处竹枝歌。
华顶高峰接太虚，承攀琪树赋垂珠。当时惟有建公在，老宿如今一半无。
一片烟村胜画图，四边波浪送清虚。此中人若无租税，直是蓬瀛也不如。
碧峰顶上开禅坐，纵目聊穷宇宙间。白日才离东海底，清光先照户窗间。
读书不觉已春深，一寸光阴一寸金。不是道人来引笑，周情孔思正追寻。
一上西园避暑亭，芰荷香细午风轻。眼前物物皆佳兴，并作吟窝一味清。
小因良匠写清光，照见越州年岁长。裹许云山更孤峭，一时宣赐贺知章。
雨处沙堤同日筑，其如启沃藉良谋。民间有病谁开口，府下无人只点头。
郁郁长林障远乡，茸茸细草绿于秧。好风吹拂闲烟霭，薰得斜晖满径香。
纠岭丰溪许避秦，一坵一壑老遗民。妻孥莫漫悲家计，留得黄冠未算贫。
一泓流水旧多情，拂尘乘骢跃浅萍。父老竞传遗迹在，不知仙客是何名。
风生原野翠痕充，涧曲峦隈小径通。觅句未成垂首索，不知身挂莽林中。
隔绝羊肠已数旬，到来春霭正盈盈。山神拟欲求新句，牵住衣裳不放行。
函罢家音又拆看，添书绝句报平安。丰溪渔叟生涯定，明月清风一钓竿。
纠峰岭半树森然，伐竹编成翠底廛。杂客不来尘思少，落花啼鸟自年年。
数株香苕产松坡，野老新分半两多。钓罢归来儿说与，引瓢旋汲涧中波。
稻熟瓜累岁有仁，烹鸡割豕祀田神。分腥不觉归来晚，一幅云烟拥醉人。
枣花至小能成实，桑叶虽柔解吐丝。堪笑牡丹如斗大，不成一事又空枝。
桂枝轮却正凄然，又被莺声聒昼眠。唯有赵翁知仔细，相传好语待来年。
刘郎踪迹久荒凉，卜宅何妨处士乡。壮志莫随流俗变，老夫霜鬓已凝霜。
谁把芙蓉云外栽，亭亭秀丽四时开。清宵皓月峰头挂，宛似佳人对镜台。
东上波流西上船，桃源未必有真仙。干戈满目家何在，寂寞空山闻杜鹃。
清莲台上见天唐，众生真心礼肆芳。降摩处上夜放光，菩萨悲愿遍什芳。
冢上为亭鬼莫嗔，冢头人即冢中人。凭兰莫起存亡意，除却虚空总是尘。
褰裳懒步寻真宿，清景一宵吟不足。月在碧潭风在松，何必洞天三十六。
自吴入蜀是寻常，歌舞筵中救火忙。乞得金陵养闲散，也须多谢鬓边疮。
银河洒落翠光冷，一派回环湛晚晖。几恨却为顽石尵，琉璃滑处玉花飞。
圣主何曾识仲都，可怜社禝在须臾。市西便是神仙窟，何必乘楂泛五湖。
见说书窗暂卧龙，神传妙诀助奇锋。也知外国人争学，惟恨无因乞手踪。
波澄性海见深源，理究希夷辟道门。词翰好传双美迹，何须更写五千言。
五色毫编六出花，三冬吟彻四方夸。始知绝句胜联句，从外芳名掩谢家。
能将一箭落双雕，万里胡尘当日销。永使威名振沙漠，犬戎无复吠唐尧。
陇水声秋塞草闲，霍将军暂入长安。太平天子怜才略，曾请陈兵尽日看。
刻石书踪妙入神，一回窥览一回新。况能早逐王师业，桃李终成万代春。
远提龙剑镇龙庭，外户从兹永罢扃。扫尽边尘更无事，暮天寒角醉吟听。
古来难化是蛮夷，交趾何人得去思。万代圣朝青史上，独传溪洞立生祠。
休说戟枝非易中，莫言杨叶是难穿。须看立节吵场上，永得安边为射鞭。
西戎始定南蛮起，都护能摧骠信威。万里封疆万户口，一麾风雨尽收归。
凿断龙门犹劳身，擘分华岳徒称神。如何劈开海山道，坐令八国争来宾。
济物能回造化心，驱山偃海立功深。安南真得安南界，从此蛮兵不敢侵。
功业已标征北赋，威名初建镇南碑。终知不朽齐铜柱，况是儒宗缀色丝。
一阵风雷定八蛮，来趋云陛悦天颜。王孙仕宦多荣贵，心为匡君不𫏐闲。
海岱烟尘匝郓城，遥挥一剑落搀抢。征旗不动降旗尽，永使天平地亦平。
早说休征应佩刀，台星光接将星高。欲迎霖雨归龙阙，看灭妖氛展豹韬。
远持龙斾活龟城，威慑蒙王永罢兵。应笑栾巴噀杯酒，雨师风伯自归行。
卭峡关东蛮尘绝，平夷镇扼蛮地裂。又筑罗城变锦城，蛮兵永灭功不灭。
一心能感众心齐，铁瓮高吞剑阁低。多上散花楼上望，江山供尽好诗题。
济川已展为舟业，煮海终成富国功。能与吾君缓宵旰，为资心计四方通。
九江贼胆望风摧，万户愁眉向日开。楚舞吴歌一何乐，相逢相贺相公来。
八郡荣超陶太尉，三边静掩霍嫖姚。玉皇终日留金鼎，应待淮王手自调。
齐心不倦自朝真，岂为修仙欲济人。天上香风吹楚泽，江南江北镇成春。
俗眼难窥冰雪姿，终朝共咏小山词。此身依托同鸡犬，他日升天莫弃遗。
年年荆棘侵儒苑，处处烟尘满战场。岂料今朝觐宣父，豁开凡眼睹文章。
乱时无事不悲伤，鸾鳯惊飞出帝乡。应念浴沂诸弟子，每逢春色耿离肠。
济川终望拯湮沉，喜捧清词渲俗襟。唯根吟归沧海去，泣珠何计报恩深。
海山遥望晓烟浓，百幅帆张万里风。悲莫悲兮儿女事，不须怊怅别离中。
楚天萧瑟碧云秋，旟隼高飞访叶舟。万里乘槎从此去，预愁魂断谢公楼。
荣禄危时未及亲，莫嗟歧路𫏐劳身。今朝远别无他语，一片心须不愧人。
残日塞鸿高的的，暮烟汀树远依依。此时回首情何限，天际孤帆窣浪飞。
与君相见且歌吟，莫恨流年挫壮心。幸得东风已迎路，好花时节到鸡林。
知尔新从海外来，晓窗吟坐思难裁。堪怜时复撼书幌，似报故园花欲开。
鸥鹭分飞高复低，远汀幽草欲萋萋。此时千里万里意，目极暮云翻自迷。
山面懒云风恼散，岸头顽雪日欺销。独吟光景情何限，犹赖沙鸥伴寂寥。
潮波静退步登沙，落日山头簇暮霞。春色不应长恼我，看看即醉故园花。
海畔云庵倚碧螺，远离尘日称僧家。劝君休问芭蕉喻，看取春风撼浪花。
广陵城畔别蛾眉，岂料相逢在海涯。只恐观音菩萨惜，临行不敢折纤枝。
谢公楼上好醇酒，三百青蚨买一斗。红泥乍擘绿蚁浮，玉碗才倾黄蜜剖。
九府五铢世上珍，鲁褒曾咏道通神。劝君觅得须知足，虽解荣人也辱人。
元珠道在岂难求，海变须教鬓不秋。他日洞天三十六，碧桃花发共师游。
生时不共作荣华，死后随车强叫唤。齐头送到墓门回，分你钱财各头散。
垂垂白发下青山，七岁归来改旧颜。人却少年松却老，是非从此落人间。
风急云惊雨不成，觉来仙梦甚分明。当时苦根银屏影，遮隔仙姬秪听声。
道土身披鱼鬣衣，白日忽上青天飞。龙虎山头好明月，玉殿珠楼空翠微。
昔日狂秦事可嗟，直驱鸡犬入桃花。至今不出烟溪口，万古潺湲二水斜。
热暖将来宾铁文，暂时不动聚白云。拨却白云见青天，掇头里许便乘仙。
庭中繁树乍含芳，红锦重重翦作囊。还合炎蒸留烁景，题来渭得好篇章。
迎旦东风骑蹇驴，旋呵冻手暖髯须。洛阳无限丹青手，还有功夫画我无？
步步穿萝入径幽，柏高松老几人游。花开花落非僧事，自有清流对碧流。
西家今为定戒寺，东家今为练戒寺。一边井中投一瓶，两井相摇响泙濞。
济南郡里多沮洳，娥皇女英汲井处。窃向池中潜甽来，浇茆畦上平流去。
寒食涔阳诸小儿，齐歌齐舞带花枝。郡从兵乱年荒后，人似开元天宝时。
平淮策骑过东来，适遇梅花灼烁开。相耐岁寒存苦节，故于冷境发枯荄。
寥落穷秋九月天，风吹白雪起江边。岂意与君于此别，相看挃泪水潺湲。
一湾溪水出岩泉，前洞沉沉后洞连。可惜秦人不曾到，空留名迹在桃川。
岩洞分明是普陀，和风甘雨向来多。空山寂寞香灯少，莲坐春云长薜萝。
望月登楼海气昏，剑池无底浸云根。老僧只怕山移去，日暮先教锁寺门。
鳞鵕老树铁生斑，神宇荒凉野壑闲。地僻无人秋寂寂，一川红影夕阳间。
一山未了一山迎，百里都无半里平。宜是老禅遥指处，只堪图画不堪行。
直上青霄望八都，白云影里月轮孤。茫茫宇宙人无数，几个男儿是丈夫。
香风引上大罗天，月地花宫拜洞仙。具道人间惆怅事，不知今夕是何年。
古木寒鸦噪夕阳，六朝遗恨草茫茫。水如香篆船如叶，咫尺西陵不见郎。
仙府云坛莫谩登，彩云香雾昼常烝。君能到此消尘虑，隐豹垂天亦为澄。
青嶂庙前才滴酒，白龙湫上气如蒸。一声霹雳惊风雨，万顷秋田水溢堘。
扰扰厅前走羸瘵，中有老人扶杖拜。天公霹雳耳不闻，犹为子孙争地界。
山僧不钓台下鱼，几年空寄台边坐。有时手把干松枝，沿江乞得沙上火。
仙吏饮冰多玉声，新诗丽句遗狂生。不愁日暮归山去，故把隋珠入夜行。
一片白云千丈峰，殿略楼阁架虚空。山僧不语卷帘坐，遥看世间如梦中。
重午云阴日正长，佳辰早至浴兰汤。凉风入座无消扇，彩索灵符映羽觞。
穿山度石不辞劳，到底还他地步高。溪涧岂能留得住，终层大海作波涛。
望断苏娘小小坡，竹埿金雁展轻莎。客卿幸有凝情意，何必临尊始转波？
丞相长思煮泉时，郡侯催发只忧迟。吴关去国三千里，莫笑杨妃爱荔枝。
马卿消瘦年才有，陆羽茶门近始闲。时借僧炉拾寒叶，自来林下煮潺湲。
蛮荆古服属南荒，大圣开基辟草堂。载造文明追二帝，尚余揖让补三王。
盘回曲涧数峰青，云护皇山一古亭。千里月明回首望，飞烟冲起海虞滨。
山容地脉本清凉，不解为霖却作汤。草木龟鱼困薰煮，漫赢尘垢涴僧坊。
平泉风景好高眠，水色风光满目前。刚欲平他不平事，至今惆怅满南迁。
倚伏从来事不遥，无何平地起青霄。才到青霄却平地，门对古槐空寂寥。
灞桥晴来送别频，相偎相依不胜春。自家飞絮犹无定，争把长条绊得人。
岭猿沙鹤似同游，竹汊荷湾可漾舟。更入深溪见溪主，苍苔石上卧垂钩。
记得兰亭祓禊辰，今朝兼是永和春。一觞一咏无诗侣，病倚山窗忆故人。
叠嶂横空向郡西，迥然高峭众山低。树梢缺处见城郭，日影落时闻鼓鼙。
一联佳句题流水，十载幽思满素怀。今日却成鸾凤友，方知红叶是良媒。
昂藏骑马出朱门，服色鲜华不可论。尽是杀人方始得，一丝丝上有冤魂。
紫袍金带不须夸，动便经年镇海涯。争似我家田舍婿，朝驱牛去暮还家。
十二年来匿父丧，三年之罪遣谁当。如今追荐应无益，已被牛头煮几场。
翠峦齐耸压平湖，晚绿朝红画不如。寄诗商山闲四皓，好来各占一峰居。
危阁闲登思渺漫，九天如在掌中看。游人莫著单衣去，六月飞云带雪寒。
羽客相留宿上方，金庭风月冷如霜。直饶人世三千岁，未抵仙家一夜长。
南行忽见李深之，手舞如蜚令不疑。任尔风流兼蕴藉，天生不似郑都知。
南院司徒镇洛京，未经三月政声成。四方群后皆如此，端坐庸夫见太平。
生成盏里水丹青，巧画工夫学不成。却笑当时陆鸿渐，煎茶赢得好名声。
九朵连云势欲腾，鸟飞难到最高层。谁家写在屏风上，岩下松间尽九僧。
九条寒玉罩云中，雨外霞分海日红。疑是巧人新画出，与他天柱作屏风。
四顾峦峰峭莫群，翠峰长与晓光分。尽分明处要清白，独倚青天绝片云。
盟泽鲤鱼肉为角，濠梁鲤鱼金刻鳞。盟津鲤鱼死欲尽，濠梁鲤鱼始惊人。
横排三十六条鳞，个个圆如紫磨真。为甚竿头挑着定，世间难遇识鱼人。
白烟和月藏峦洞，明月随潮入瘴村。更想临高见佳景，越王台上酒盈樽。
金殿分来玉砌流，黑龙湖彻凤池头。后庭花落恩波断，翻与南唐作御沟。
一气东南王斗牛，祖龙潜为子孙忧。金陵地脉何曾断，不觉真人已姓刘。
镇物高情济世才，欲随猿鹤老岩隈。山花处处红妆面，髣髴如初拥妓来。
满目江山异洛阳，昔人何必重悲伤。倘能戮力扶王室，当自新亭复故乡。
牛头天际碧凝岚，王导无稽亦妄谈。若指远公为上阙，长安应合指终南。
五城楼雉各相望，山水英灵宅帝王。此地定由天造险，古来长恃作金汤。
人物风流往往非，空余陋巷作乌衣。旧时帘幕无从觅，祇有年年社燕归。
孙吴纪德旧刊碑，草没蟠螭与伏龟。惆怅岗头三段石，至今犹似鼎分时。
窣堵凝然镇梵宫，举头层级在云中。金棺舍利藏何处？铎绕危檐声撼风。
却下乌台建隼旟，侯封归去袭龙舒。严霜尚满辞天阙，甘雨看随入境车。
欲趁寒梅趁得么，雪中偷眼望阳和。阳和若不先留意，这个柔条争奈何。
谁泼烟云六尺绡，寒山秋树晚萧萧。十年来往吴淞口，错认溪南旧板桥。
石鼓高悬蕴大音，白云峰顶始铺金。能来斯地鼓斯鼓，尽达曹溪圣祖心。
秾华围里万株梅，含蕊经霜待雪催。莫讶玉颜无粉态，百花中最我先开。
吴山越岫种寒梅，玉律含芳待候催。为应阳和呈雪貌，游蜂难觉我先开。
罗汉亲崇建法台，龙峰凤岭四山隈。游人借问禅门路，还道吴王为佛开。
特到儒门谒老莱，老莱相见意徘徊。黄河信有澄清日，后代应难继此才。
百尺金容连翠岳，三层宝阁倚青霄。手炉香暖申卑愿，愿降殊祥福帝尧。
大伯东阳轸旧思，士民襦袴喜回时。登临若起鸰原念，八咏楼中寄小诗。
角黍佳辰社稷宁，灵和开䜩乐群英。樽前只少鸰原会，百里江城隔二城。
粉云牙贴小窗凉，坐见澄波泛夕阳。更持夜深方有意，半环新月上重床。
轻舟画舸枕江滨，眼底波涛日日新。瞑目稳收双足坐，不劳询问醉禅人。
青山隐隐望长溪，独墩无伴只孤栖。草堂不见娄罗汉，金鸡不向五更啼。
延和高阁势凌云，轻语犹疑太一闻。烧尽余香无一事，开门迎得毕将军。
山雨霏微宿上亭，雨中因想雨淋铃。贵为天子犹魂断，穷著荷衣好涕零。
少年为理但公清，鸿渐行中是去程。莫恨长江为短簿，可能胜得贾先生？
异域从来不乱常，李波斯强学文章。假饶折得东堂桂，胡臭薰来也不香。
鹅鸭同群世所知，蜀人竞送放生池。比来养狗图鸡在，不那阇梨是野狸。
瞋眉努目强干嗔，便作阎浮有力神。祸福岂由泥担汉，烧香供养弄蛇人。
莫飞篇翰苦相煎，款款容人帖翠钿。不是到来梳洗晚，却忧玉体未禁怜。
青松崖上紫云生，崖下仙人约旧盟。驻马看碑惊化鹤，暮云回首万家城。
却羡僧门与道门，元年今日紫衣新。可怜州县祁评事，尽向荷衣老却身。
六十休论少壮时，尉迟功业拟奚为。高声念佛寻街者，尽是拗停老健儿。
祸福从来岂自主，俗情淫祀也堪愁。拜时何用频偷眼，未必泥人解点头。
怪得盘跚不上升，白云蹋绽紫云崩。龙腰凤背犹嫌软，须问麻姑借大鹏。
凌霄多半绕棕榈，深染栀黄色不如。满树微风吹细叶，一条龙甲飐清虚。
毳流来问我家风，我道玲珑处处通。顷刻万邦皆遍到，途中曾未一人逢。
九重城里人中贵，五等诸侯阃外尊。争似布衣云水客，不将名字挂乾坤。
蜀朝昏主出降时，衔璧牵羊倒系旗。二十万军齐拱手，更无一个是男儿。
开屏展素看梅花，淡蕊疏枝蓦蓦斜。墨散余香点酥萼，月留残影照窗纱。
一间茅屋宽容膝，半亩蔬园剩供厨。静把旧书重点勘，旋沽美酒养疏愚。
尖头屋子不嫌低，上有青山下有池。一阵东风拂松响，恰如蓬底雨来时。
凤髻山前凤阁郎，耕云钓石久荒凉。我来吊旧多悲感，一纸哀辞酹一觞。
老干疏枝浸寒碧，浅香孤韵带微霜。迎风破萼未全折，含笑佳人对晓妆。
老干疏枝浸寒碧，浅香孤韵湛清晨。招魂不用开屏障，惟有诗情当写真。
也大差，也不差，卷起帘来见天下。有人问我解何宗，拈起拂子擘觜打。
万象之中独露身，惟人自肯乃相亲。昔时谬向途中觅，今日看来火里冰。
世人休说行路难，鸟道羊肠咫尺间。珍重苧溪溪畔水，汝归沧海我归山。
庙里杉松萧飒飒，庙前江水碧溶溶。凭栏不见当时事，落日远山千万重。
近冬附火为泰火，透春拥炉成否炉。用否随时有轻重，进身君子合知无。
漳溪郡有佳山水，迁客因之作胜游。怪石千峰耸晴𪩘，枯槎百尺拥寒流。
四方祸结与兵连，海内空虚在末年。谩筑此台高百尺，不知何处有神仙。
何不梳妆嫁去休，常教人唤作丫头。只因不信良媒说，耽阁千秋与万秋。
妖胡作逆罪滔天，翠辇仓皇幸蜀川。千载业缘磨不尽，却来邀福向金仙。
台盘阔狭才三尺，似隔中当有阻艰。若不骑龙与骑凤，乐营门是望夫山。
家国久随狂虏没，春芜又向冢头青。如今忆得当时事，为尔伤心一涕零。
长郊烟淡月华清，因醉荒坟半夜醒。失路孤吟不胜苦，暗中应有鬼神听。
一声清磬海边月，十里香风涧底松。何代沃洲今夜兴，倚栏干听赤城钟。
一瓶一锡十方游，挥尘湘南夜语投。四百好峰在何许？寄师双眼看罗浮。
此身政坐爱名山，投老求闲可得闲。遥夜相思千里月，想应骑虎度松关。
独隐清江秋思长，晚潮初上水亭凉。海门云起双峦暝，一抹银花影夕阳。
旧山虽在不关身，且向长安过暮春。一树梨花一溪月，不知今夜属何人？
水面平铺映碧空，夜深明月照龙宫。猿啼未响潭先响，一树花开两树红。
玉洞瑶坛长冷落，真虚崖窦色常新。可怜城里悠悠者，不识潇湘四季春。
骑马出门三月暮，杨花无奈雪漫天。客情最苦夜难度，宿处先寻无杜鹃。
天垂六幕水浮空，霁月光风上下同。我向山头一舒笑，楚人还望白云中。
卷逃屈放两俱空，山止波流万古同。美恶不随天地老，断魂啼鸟一声中。
驻马空山亲舍迷，不堪回首白云低。王师为国驱锋镝，争向儿家杖履追。
石罅题诗纪别年，风烟南北各凄然。薝蒲坐我灵山下，犹借高人半日缘。
朔风凛凛雪漫漫，未是寒亭分外寒。六月火云天不雨，请君来此凭栏杆。
独挹榴花夜向阑，诗情高寄碧云间。不知鹤驾人何在，笙月亭亭满故山。
纪信生降为沛公，草荒古冢卧秋风。不知青史缘何事，却道萧何第一功。
远山重叠水萦纡，水碧山青画不如。山水里，在岩居，谁道侬家也钓鱼。
钓得红鲜劈水开，锦鳞如画逐钩来。从棹尾，且穿腮，不管前溪一夜雷。
五岭风烟绝四邻，满川凫雁是交亲。风触岸，浪摇身，青草灯深不见人。
雪色髭须一老翁，时开短棹拨长空。微有雨，正无风，宜在五湖烟水中。
残霞晚照四山明，云起云收阴又晴。风脚动，浪头生，定是虚篷夜雨声。
极浦遥看两岸花，碧波微影弄晴霞。孤艇小，信横斜，那个汀洲不是家。
洞庭湖上晓风生，风触湖心一叶横。兰棹快，草衣轻，只钓鲈鱼不钓名。
舴艋为舟力几多，江头雷雨半相和。珍重意，下长波，半夜潮生不奈何。
垂杨湾外远山微，万里晴波浸落晖。击楫去，本无机，惊起鸳鸯扑尘飞。
冲波棹子橛头船，青草湖中欲暮天。看白鸟，下长川，点破潇湘万里烟。
料理丝纶欲放船，江头明月向人圆。尊有酒，坐无毡，抛下渔竿踏水眠。
风搅长空浪搅风，鱼龙混杂一川中。藏远溆，系长松，尽待云收月照空。
舴艋为家无姓名，胡芦中有瓮头清。香稻饭，紫莼羹，破浪穿云乐性灵。
偶然香饵得长鱏，鱼大船轻力不任。随远近，共浮沉，事事从轻不要深。
宫娃引入玉为行，金殿齐趋近御床。不见圣明亲顾问，如何得摄汉中郎？
落絮蒙蒙立夏天，楼前槐树影初圆。传闻紫殿深深处，别有薰风入舜弦。
一团茅草乱蓬蓬，蓦地烧天蓦地空。争似满炉煨榾柮，慢腾腾地煖烘烘。
源泉岩溜漾清波，淬出光铓利太阿。桥下斩蛟余事耳，断除天下几妖魔。
飞泉触石玉玎珰，中隐神龙岁月长。多少人间烦苦事，只消一点便清凉。
瀑布横飞翠壑间，泉声入耳送清寒。天然一曲非凡响，万颗明珠落玉盘。
麻姑怪我恋尘嚣，一隔仙凡道路遥。去去沧洲弄明月，倒骑黄鹤听鸾箫。
铁桥风景胜天台，千树万树梅花开。玉箫吹过黄岩洞，勾引长庚跨鹤来。
寄语童童与阿琼，休将尘事恼闲情。蓬莱弱水今清浅，满地花阴护月明。
已趁群真入紫微，故乡回首尚迟迟。千年留取井边履，说与草堂仙子知。
青蛇炼影月徘徊，夜静云间尚未来。应是有人新换骨，暂留踪迹到天台。
东西南北留踪迹，纵意风狂到处觅。朝朝暮暮去寻人，及至人寻还不识。
携笻来此步飞云，钱满宾阶绿藓匀。江上同归共谁去，不堪回首不逢人。
展旗邀我过天聪，玉女双鸾展笑容。卓笔醮乾龙鼻水，等闲题破石屏风。
昔时曾卧龙湫水，今日止兹续旧游。何处酒家堪醉月，兴酣解却白狐裘。
东风昨夜落奇葩，散作春江万顷霞。从此渔郎得消息，溯流直到是仙家。
洞门深锁白云封，九节丹崖第几重？欲向山中询甲子，秦人尽日不相逢。
笑抛渔艇入苍茫，岂意壶中岁月长。归到荒洲无觅处，萋萋芳草对斜阳。
古木槎牙树底空，学仙游子坐空中。自从白日飞升去，几度寒鸦噪晚风。
谁筑斯台学炼丹？丹成飞上紫云端。空余遗址在人世，满目青山碧草寒。
几回秦女夜吹箫，洞底松风送寂寥。不作巫阳云雨梦，却寻仙侣到蓝桥。
紫气南来第一关，道人家在白云间。山门深锁无人到，流水落花春昼闲。
鹤归华表几千年，鸡犬随丹尽上天。开遍碧桃春不老，千岩万壑锁苍烟。
摩挲睡眼望山凹，非雾非烟景四郊。一幅生绡不收拾，被风展却挂林梢。
三山相接欲飞腾，高下来为半日登。合向中间著夫子，大员道士小员僧。
盂兰清晓过平都，天下名山总不如。两口单行谁解识，王阴空使马蹄虚。
一鸣白鸟出青城，再谒王阴二友人。口口惟言三岛乐，擡眸已过洞庭春。
溜流青嶂泻溪湾，漱石飞云湍复旋。琥珀杯深谁共饮？八仙齐会贺尧年。
旧时衣服尽云霞，不到迎仙不是家。今日楼台浑不识，只余古木记宣华。
小雨廉纤梅子黄，晚云收尽月侵廊。树阴把酒不成醉，何处无情枉断肠。
劲筿逢霜摧美质，台星失位夭良臣。唯当掩泣云台上，空对余形无复人。
帝释倾心崇二塔，为怜舍眼满千生。不因行苦过人表，岂得光流法界明。
尼莲河水正东流，曾浴金人体得柔。自此更谁登彼岸，西看佛树几千秋。
忽闻八字超诗境，不借丹躯舍此山。偈句篇留方石上，乐音时奏半空间。
孤峰绝顶万余嶒，策杖攀萝渐渐登。行到目边天上寺，白云相伴两三僧。
途中大暑最堪怜，急取车轮土五钱。盏内澄清汤服尽，身轻体健即安然。
伤寒咳嗽夜无眠，细碾明矾末一钱。半夏橘皮姜共煮，煎汤调下化粘涎。
如涌浮图近紫霄，芙蓉仙苑礼群僚。海天遥奉金轮日，尽遣祯祥归圣朝。
云中古城郁嵯峨，塞上行吟麦秀歌。感时伤古今如此，报主怀恩奈老何！
解采玄珠万恶除，尽令得道入清虚。乾符显出真金行，备在逍遥三卷书。
宫阙楼台表道躯，不留命本敌洪炉。元神散走枯庭在，抛尽玄珠一物无。
尘心不识体中天，空敬灵仪拟觅仙。自有玄珠不知处，何年归命入丹田。
多恃聪明强是非，纵闻法要亦相违。若能不出长生宝，结作玄珠透紫微。
谩求土塑及丹青，空看经文道岂成。自有玄珠无价宝，几时觉悟驻神精。
明暗同源人不知，若能晓了自幽奇。玄珠定是含光主，永住金宫月魄池。
落崖溪畔整神机，能把金光闭命扉。为得玄珠镇灵府，一真行处一光辉。
元真散走不能扃，积毒纵横坏百灵。豁尽玄珠无上宝，醉中生死几时醒。
冲和海里育元精，中有玄珠寿命成。不炼不凝抛欲尽，何如黑处顿教明。
解通神息体藏珍，与道相违便失真。若遇玄珠结中道，自然成就化金巾。
凡情激浊污天门，岂识玄珠性命根。生处莫令流浪去，当时清净不迷昏。
玄珠振动被魔群，照着生门白黑分。向里修持坚固后，道成方识九霄君。
欲采玄珠日月奔，先须火发制灵根。朝元万过金精结，此是登真第一门。
玄珠常处洞房居，日月融来浑太虚。真遣琼环随液化，光明不绝照神庐。
玄珠玉树有根苗，水际连天永不凋。真火含虚如赤日，金华结魄六时潮。
早须烹取太阳酥，吃著元神永不枯。若要形超化金骨，玄珠向里有醍醐。
逍遥常饮月魂津，灌溉灵根道德新。留宝去尘光不散，玄珠照耀五通身。
往来出入改婴孩，顺逆参差致祸灾。尽有玄珠同一处，因师与指住灵台。
玄珠鼓吹法雷霆，雨满中池变八琼。从此光明彻天上，五云行驾到蓬瀛。
用心万种事多端，何以归元向里观。捉得玄珠令换骨，形超碧落驾金鸾。
安闲日夜不曾奔，里有玄珠开一门。荡尽尘劳分日月，直交至宝入昆仑。
因师传秘顿无争，抽却玄珠一道明。天乐至今声不绝，玄珠果满赤龙迎。
点检光芒八道分，解吞真火体中焚。玄珠开决三清界，待了齐驱五色云。
未悟真元恍惚惊，任心贪欲恣三彭。玄珠到处无能染，宝满琼池达上清。
玄珠得了永无争，不出丹元结实成。因转淘澄轮似月，寻常清净颗中明。
玄珠失却落坵墟，流浪轮回错卷舒。魂魄若凝如日月，体同天地合清虚。
玄珠结魄一时冲，送入琼楼最上宫。恰似蟾光能出没，自然轻举入云中。
从前搬运几多人，只把凡形顿出尘。千万天仙行此术，玄珠照耀一元真。
因师指动日光随，解把玄珠化羽衣。功满得成天上道，未登云路没人知。
逍遥著述显虚无，不出身田指道躯。内秘分为上中下，寻踪尽道得玄珠。
铅汞传法百万秋，几人认得几人修。若教世上知灵药，天上神仙似水流。
大道分明在目前，时人不会谩求铅。黄芽本是乾坤气，神水根基与汞连。
姹女初生醉似泥，千朝暗室不东西。虔心日夜勤调火，莫遣灵丹气不齐。
天地初生日月高，状如鸡子状如桃。阴阳真气知时节，直待三年始脱胞。
世人何处觅黄芽，此物铅中是我家。铅汞共成真地气，脱胞方始见灵砂。
满世黄芽人不识，识得黄芽家不贫。黄芽岂使世人识，纵识黄芽不得门。
二气丹砂不足灵，真成真气用黄轻。铅中有物丹中汞，人自迷津落路行。
合于天地合于玄，子母相幷不敢言。先汞后铅真大道，莫教失伴鹤归天。
此物从分二八传，吉年吉月入炉安。千朝火候知时节，莫遣芽成汞不干。
汞在中宫芽在南，先须斟酌莫教参。黄芽不是难求药，人自无知口不缄。
满市黄芽无不归，世人轻宴治尘微。公卿尽识真灵药，至死贪婪鬬晓晖。
日月延人人自忙，分明真道不穷阳。家家尽有铅和汞，使得迷人人渺茫。
明明五运自推寻，汞中铅中理最深。铅汞既知人世有，坚须穷道莫沉吟。
大道遗留一卷经，自然匹配作仪形。天生铅汞人间有，何得他州问药名。
用铅须得汞相和，二姓为亲女唱歌。炼到紫河车半地，白云相伴鹤回过。
甲乙神驱造化图，潜龙知是好铅酥。分明制出何难会，却道仙家谜语浮。
青龙白虎合为胎，十月炉中满始开。此是黄芽亲口诀，世人何处觅三才。
铅汞居干不在山，三关昼夜好追攀。少年纵却疏狂性，渐觉尫羸作鬼颜。
道须心向北方穷，黄芽生长在铅中。丹砂姹女真灵药，得伴相将去大蓬。
大道从来不负人，分明铅汞弃如尘。莫言世上无灵药，二气丹砂水火真。
此物天生人不知，阴阳真气兑为离。坎宫五世求名姓，认得黄芽作圣基。
霹雳五星横著行，云雨次之口四方。壁上天厩十圆黄，𫓧锧五星羽林傍。
左更右更乌夹娄，天仓六个娄下头。天庾四星仓东脚，娄上十一将军侯。
觜上坐旗真指天，尊卑之位九相连。司怪曲立坐旗边，四鸦大近井钺前。
星上十七轩辕形，轩辕东头四内平。平下三个名天相，相下稷星横五灵。
龙跃汤泉云渐回，龙飞香殿气还来。龙潜龙见云皆应，天道常然何问哉！
天平四塞尽黄砂，塞冷三春少物华。忽见天山飞下雪，疑是前庭有落花。
阳乌黯黯暎山平，阴兔微微光渐生。戍楼往往云间没，烽火时时碛里明。
铜雀苍苍对古馗，清风切切有余悲。试忆望陵三五夜，便是西园明月时。
长吟太息问皇天，神通由来也已偏。一名国士皆贫病，但是裨兵总有钱。
处分明兮系舒惨，一人庆兮万物感。羽族犹得以效珍，微生何久于习坎。
苍深翠浅瀑峥潺，岂谓讥秦始爱山。一炬咸阳机冢赤，紫霄巍立晓云间。
其色光辉耀日月，无穷改变不思议。但住铅砂成宝后，歇头一任丙丁吹。
岂如玉殿生三秀，讵有铜池出五云。陌上尧樽倾北斗，楼前舜乐动南薰。
误到蓬山顶上游，明珰玉女动星眸。朱扉半掩深宫月，应照璚芝雪艳愁。
夔郡杨椿作状元，为文司权四十年。推情贷活人无数，累积阴功感上天。
人道公门不可入，我道公门好修行。若使曲直无颠倒，脚踏莲花步步生。
几上博山静不焚，匡床愁卧对斜曛。犀梳宝镜人何处？半枕兰香空绿云。
数行心因鲤鱼传，轻放金钩绣帐悬。不是娇慵贪昼卧，众中无处看花笺。
大江之水东西流，别有孤萍朝夕浮。莫言此中长泛泛，终当结实触王舟。
一迳人寻谷口村，春山犬吠武陵源。青苔满地无行处，深咲桃花独闭门。
青青满地铺颜色，曲曲一湾流水声。总为游人逞风景，乱云初卷碧天空。
切切霜风入夜寒，微微孤烛客心难。长宵独恨流离苦，直到平明泪不干。
行行遍历尽沙场，只是偏教此意伤。从来征战皆空地，徒使骄矜掩异方。
花未发，增所思，及见花开转益悲。花开未发尚有期，独我情怀未见时。
春来相思每随风，万里关山想自通。梦里宛然归旧国，觉来还在虏营中。
春来有幸却承恩，花里含啼入殿门。残妆不用添红粉，且待君王见泪痕。
从来共住不知名，任运相将作摩行。自古上贤犹不识，造次常流岂可明。
十二时中那事别，子丑寅卯吾今说。若会唯心万法空，释迦弥勒从兹决。
当时避地乾坤窄，此地安家日月长。草色几经坛杏改，浪花犹带洞庭香。
天地初分日月高，状如鸡子复如桃。阴阳真气知时节，直待三年脱战袍。
大道分明在眼前，时人不会误归泉。黄芽本是乾坤气，神水根基与汞连。
龙虎丹砂义最幽，五神金内汞铅流。千朝变紫云飞去，直至大罗天上头。
认得根源不用忙，三三合九有纯阳。潜通变化神光见，从此朝天近玉皇。
用铅须得汞相和，二性为亲女唱歌。炼到紫河车地动，白云相伴鹤来过。
合其天地合其元，子母相逢不敢言。先汞后铅真道大，莫教失伴鹤归天。
此宝从来二八传，吉年吉月入炉安。千朝火候依时节，必定芽成汞已干。
腰间宝剑七星文，掌上弯弓挂六钧。箭发云中双雁落，始知秦地有将军。
长松落落胜天台，佛殿经窗半岭开。郭里钟声山里去，上方流水下方来。
兄弟同居忍便安，莫因毫末起争端。眼前生子又兄弟，留与儿孙作样看。
红螺山子近边夷，度得之流半是奚。共语问酬都不会，可怜祇解那斯祁。
代变时迁事迹存，见来谁不暗消魂。上程此日湘江过，依旧修篁有旧痕。
曾寄中天第一峰，新辞石室与岩松。归舟独宿寒江上，夜半遥听云外钟。
早潮初上海门开，漠漠彤云雪作堆。一百六峰都掩尽，不知何处有僧来。
几日江头醉不醒，满天风雪卧沧溟。定知酒伴无寻处，门外松涛坐独听。
黄叶飘零化作尘，本来非妄亦非真。有情故宅含秋色，无名君子湛然春。
迷时爱欲心如火，心开悟理火成灰。灰火本来同一体，当知妄尽即如来。
真为家贫无一物，此语总是空里出。出语还须归本源，不敢违他过去佛。
父子相守空山坐，无相如如寄有间。世人见静元无静，看似闲时亦不闲。
八万四千同一理，事相差别立异名。十二围陀及疏论，殷勤三六不须生。
十方国土皆吾宅，长者大门常日开。有识名人守院外，无心入理见如来。
世人爱假不爱真，世人怜富却憎贫。唯敬三涂八不净，背却如来妙色身。
更无别路超生死，前佛后佛同一般。舒即周流十方刹，敛时还在一毛端。
唯有一门无钥匙，伸缩低昂说是非。但能宣得无生理，善巧方便亦从伊。
二乘皆曰不堪任，上士之人智慧深。欲得神通等居士，无过无物总无心。
焰火无鱼下底钩，觅鱼无处笑君愁。可怜谷隐孜禅伯，被唾如今见亦羞。
玉峰山下云居寺，六百年来选佛场。满地白云关不住，石泉流出落花香。
多幸尝陪侍玉墀，俄惊负谴阻天涯。今日相逢问荣悴，更嗟年辈飒然衰。
独弦琴子为君弹，松柏长青不怕寒。金矿相和性自别，任向君前试取看。
丰姿窈窕鬓欲斜，赚煞郎君念法华。一把骨头挑去后，不知明月落谁家。
三千里路礼师颜，师已归真塔已关。鬼神哭泣嗟无主，空山只见水潺湲。
辞君莫怪归山早，为忆松萝对月宫。台殿不将金鏁闭，来时自有白云封。
放汝南行入大津，碧潭深处养金鳞。等闲莫与凡鱼伴，直透龙门便出身。
割爱慈亲异俗迷，如云似鹤更高飞。五湖四海随缘去，到处为家一不归。
苦节劳形守法威，幸逢知识决玄微。慧灯初照昏衢朗，唯报自亲二不归。
峭壁幽嵒往复希，片云孤月每相依。经行宴坐闲无事，乐道逍遥三不归。
守堤三年念生缘，种树为阴出世恩。划石寄言相瞩付，一重孙付一重孙。
未为世用古来多，如子雄文世孰过。好待功成身退后，却抽身去卧烟萝。
白头居士对禅师，正是楞严三昧时。一物也无百味足，恒沙能有几人知？
云起松关作远山，一庭细草未曾删。吏书抱去琴声静，骢使何须采下艰。
来时三月春犹在，到日端阳节又临。珍重主人意勤腆，满槃角黍细包金。
遍身烘烂更何人？卧棘森森一智真。为报你来须体妙，时中不拟宛然新。
凿开混沌露元气，散布森罗弥梵天。云外无时不闲在，楼居何处得超然。
白日低兮春塘满，红华芳兮草芽短。菱结带兮荇含丝，设遨游兮遵佳期。
遥泉滴滴度更迟，秋夜霜天入竹扉。明月自随山影去，清风长送白云归。
马踏红尘古塞平，出门谁不为功名。到头争似栖禅客，林下无言过一生。
深红山木艳丹云，路远无由摘寄君。恰似牡丹如许大，浅深看取石榴裙。
向前已说深红木，更有轻红说向君。深叶浅花何所似，薄妆愁坐碧罗裙。
每书题作上都字，怅望关东无限情。寂寞此心新雨后，槐花高树晚蝉声。
寥落山榴深映叶，红霞浅带碧霄云。曲尘枝下年年见，别似衣裳不似裙。
崔徽本不是娼家，教歌按舞娼家长。使君知有不自由，坐在显时立在掌。
有客有客名丘夏，善写仪容得艳姿。为徽持此寄敬中，以死报郎为终始。
白玉洁兮红兰芳，忽玉折兮兰已伤。魂兮勿复游他方，盍归来兮慰我皇。
彩云裾兮流霞袂，倏而来兮忽而逝。魂兮勿复游四裔，盍归来兮膺万岁。
僧爱白云溪上飞，白云深处敞禅扉。莫言便是无情物，思着故乡依旧归。
墨宝三千三百余，展开胜读两车书。人间要字应来尽，呼作零金也不虚。
今日还乡入大门，南泉亲道遍乾坤。法法分明皆祖父，回头惭愧好儿孙。
乌不前，兔不后，几人于此茫然走。祇有阇黎达本源，结舌何曾着空有？
帘外微明烛下妆，殿明放锁待君王。玉阶地冷罗鞋薄，众里偷身倚玉床。
高峰偃蹇云崔嵬，层崖巨壑长峡开。龙蛇纵横虎豹乱，古栈朽灭埋深苔。
寥寥官舍静于僧，虽有园亭亦倦登。桃李光阴流似水，图书滋味冷如冰。
古貌满堂尘暗色，新华落地鸟繁声。经行观礼自心感，一雨僧人不显名。
同法同门喜遇深，空随白雾忽归岑。一生一别难再见，非梦思中数数寻。
看竹看花本国春，人声鸟哢汉家新。见君庭际小山色，还识君情不染尘。
出廓送钱嫌不要，手提葼笠向庐山。昔日曾闻青霄鹤，更有青霄鹤不如。
一叶虚舟一副竿，了然无事坐烟滩。忘得丧，任悲欢，却教人唤有多端。
一任孤舟正又斜，乾坤何路指生涯。抛岁月，卧烟霞，在处江山便是家。
愚人未识主人公，终日孜孜恨不同。到彼岸，出樊笼，元来祇是旧时翁。
有一鱼兮日溯洄，混虚包纳信奇哉。能变化，吐风雷，下线何曾钓得来。
别人祇看采芙蓉，香气长黏绕指风。两岸映，一船红，何曾解染得虚空。
问我生涯祇是船，子孙各自赌机缘。不由地，不由天，除却蓑衣无可传。
莫学他家弄钓船，海风起也不知边。风拍岸，浪掀天，不易安排得帖然。
大钓何曾离钓求，抛竿卷线却成愁。活泼泼，乐悠悠，自是迟疑不下钩。
静在须禅动即禅，断云孤鹤两萧然。烟浦畔，月川前，槁木形骸在一船。
莫道无修便不修，菩提痴坐若为求？勤作櫂，慧为舟，者个男儿始出头。
水色山光处处新，本来不俗不同尘。着气力，用精神，莫作虚生浪死人。
独倚兰桡入远滩，江花漠漠水漫漫。空钩线，没腥膻，那得凡鱼都上竿。
揭却云篷进却船，一竿云影一潭烟。既掷网，又抛筌，莫教倒被钓丝牵。
苍苔滑净坐忘机，截眼寒云叶叶飞。戴箬笠，挂蓑衣，别无归处是吾归。
外却形骸放却情，萧然孤坐一舟轻。圆月上，四方明，不是奇人不易行。
世知吾懒懒原真，宇宙船中不管身。烈香饮，落花茵，祖师元是个闲人。
都大无心罔象间，此中那许是非关。山兀兀，水潺潺，忙者自忙闲者闲。
浪宕从来水郭间，高歌欹枕看遥山。红蓼岸，白苹湾，肯被兰桡使不闲。
古钓先生鹤发垂，穿波出浪不曾疑。心荡荡，笑怡怡，长道无人画得伊。
动静由来本两空，谁教日夜强施功。波渺渺，雾蒙蒙，却来江上隐云中。
媚俗无机独任真，何须洗耳复澄神。云与月，友兼亲，敢向浮沤任此身。
逐块追欢不识休，津梁浑不挂心头。霜叶落，岸花秋，却教渔父为人愁。
鼓櫂高歌自适情，音稀和寡不求名。清风起，浪花平，也且随流逐势行。
不妨纶线不妨钩，祇要钩轮得自由。掷即掷，收即收，无踪无迹乐悠悠。
钩下俄逢赤水珠，光明圆彻等清虚。静即出，觅还无，不在骊龙不在鱼。
卧海拏云势莫知，优悠何处不相宜。香象子，大龙儿，什么波涛飏得伊。
虽慕求鱼不食鱼，网帘蓬户本空无。在世界，作凡夫，知闻祇是个毘卢。
香饵竿头也不无，向来祇是钓名鱼。波沃日，浪涵虚，万象牢笼号有余。
乾坤为舸月为篷，一带云山一迳风。身放荡，性灵空，何妨南北与西东。
终日江头理櫂间，忽然失济若为还。滩急急，水潺潺，争把浮生作等闲。
有鹤翺翔出海风，往来踪迹在虚空。图不得，弄何穷，日月还教没此中。
钓头曾未曲些些，静向江滨度岁华。酌山茗，折芦花，谁言埋没在烟霞。
吾自无心无事间，此心祇有水云关。携钓竹，混尘寰，喧静都来离又闲。
晴川清濑水横流，潇洒元同不系舟。长自在，任夷犹，将心随逐几时休。
欧冶铦锋价最高，海中收得用吹毛。龙凤绕，鬼神号，不见全牛可下刀。
本是钓鱼船上客，偶力须发著袈裟。佛祖位中留不住，夜深依旧宿芦花。
猛炽焰中人有路，旋风顶上屹然栖。镇常历劫谁差互，杲日无言运照齐。
梦里分明入汉宫，觉来灯背锦屏空。紫台日落关山晓，肠断君恩信画工。
滴水泠泠彻碧纱，旱时无减雨无加。澄清好是为官侣，引入孤城一带斜。
昔贤登步立神州，气象千年始一浮。南望群州如列宿，北观江水似龙虬。
越王曾保此山巅，杨仆楼船几控弦。犹有旧时悬冰在，鲛绡千尺玉潺湲。
白鹤山边秋复春，文君宅畔少风尘。欲驱五马寻真隐，谁是当年入竹人？
时清游骑南徂暑，正值荷花百里开。民喜出行迎五马，全家知是使君来。
光阴轮谢又逢春，池柳亭梅几度新。汝别家乡须努力，莫将辜负丈夫身。
鹿群相受岂能成，鸾凤终须万里征。何况故乡贫与贱，苏秦花锦事分明。
原宪守贫志不移，颜回安命更谁知？嘉禾未必春前熟，君子从来用有时。
摧残枯木倚寒林，几度逢春不变心。樵客遇之犹不顾，郢人何事苦追寻。
一池荷叶衣无尽，数树松花食有余。刚被世人知住处，又移茆舍入深居。
乐儿本是一形躯，乍作官人乍作奴。名目服章虽改变，始终奴主了无殊。
张衡侧身愁思久，王粲登楼日回首。不作渭滨垂钓臣，羞为洛阳拜尘友。
满座无言听轧筝，秋山碧树一蝉清。只应曾送秦王女，写得云间鸾凤声。
山魈本是伍家奴，何事今为圣者呼？小鬼不须乖去就，国家才子号肩吾。
契真之道飘飖易，动不动中如有寄。那知有无可超忽，去住玄机此其义。
和尚东来泊钓船，一溪秋水月明天。此中定有高人出，为忆前身几百年。
形羸骨瘦久修行，一纳麻衣称道情。曾结草庵倚碧树，天涯知有鸟窠名。
空门有路不知处，头白齿黄犹念经。何年饮着声闻酒，迄至如今醉未醒。
月射冷光新殿宇，风敲清韵古杉松。问师宝额因何立，笑指横溪有卧龙。
拜别高堂日欲斜，红巾拭泪贵新花。徒来生处却为客，今日随夫始是家。
一樽聊接故人欢，百岁堪嗟鬓渐残。莫见白云容易爱，照湖澄碧四明寒。
净名居士眼方丈，玄晏先生酿老春。手把屈卮未劝我，世间何处觅波旬？
敬亭山外人归远，峡石溪边水去斜。茅屋老妻良酿酒，东篱黄菊任开花。
云环独𢮿细蜻蜓，雪手轻柔玳瑁筝。飞雁一行挑玉柱，十三弦上语嘤嘤。
林虑双童长不食，江郎三子梦还家。安得此身生羽翼，与君来往共烟霞。
满卷玲珑实碎金，展开无不称人心。晓眉歌得白居易，藐䓬卢郎更敢寻。
慵游懒出门多掩，纵暂逢迎不下堂。不是向人情渐薄，病宜闲静老宜藏。
万叠峰峦入太清，麻姑从此会方平。一从燕罢归何处，宝殿瑶台空月明。
禁掖人知连状荐，国庠官满一家贫。清仪都道蓬瀛客，直气堪为谏诤臣。
东风晚兮芳节阑，敷紫华兮荫碧湍。美斯鸟兮类鹓鸾，具体微兮容色丹。
学山云顶遍寻游，烟棹夷犹出简州。夜雨借公三日水，秋风送我一兰舟。
从前闻说真仙景，今日追游始有因。满眼山川流水在，古来灵迹必通神。
谢家池上安贤寺，面面松窗对水开。莫道闭门防俗客，爱闲能有几人来。
不是沩山不是牛，一身两号实难酬。离却两头应须道，如何道德出常流。
心如大海无边际，口吐红莲养病身。虽有一双无事手，不曾只揖等闲人。
香阁无尘雪后天，石盆如月贮寒泉。高僧洗足南轩罢，还枕蒲团就日眠。
昨夜春霞迸藓根，乱披烟箨出柴门。稚川龙过应回首，认得青青几代孙。
中丞为国拔英才，寒俊欣逢藻鉴开。九朵莲花秋浦隔，两枝丹桂一时开。
巢山终古洒清风，四海轻于脱徙中。留此一泓来者见，蜗牛角上少争雄。
高名已与白日连，遗迹犹闻故老传。吊古每来荒庙下，落花流水总依然。
信马盘桓上碧穹，云埋松翠梵王宫。老僧细说禅机话，深会菩提色即空。
行尽平沙入汉川，手摇金锡意朝天。如今政是无为代，尧舜聪明莫比肩。
韦曲城南锦作堆，千金不惜买花栽。谁知贵戚多羇束，落尽春红不看来。
尘劳迥脱事非常，紧把绳头系一场。不是一番寒彻骨，争得梅花扑鼻香。
万丈竿头未得休，堂堂有路少人游。禅师欲达南泉去，满目青山万万秋。
千年竹，万年松，枝枝叶叶尽皆同。为报四方参学者，动手无非触祖翁。
处处真，处处真，尘尘尽是本来人。真实说时声不现，正体堂堂没却身。
若人见幻本来真，是即名为见佛人。圆通法界无生灭，无灭无生是佛身。
今日投机事莫论，南泉不道遍乾坤。还乡须是儿孙事，祖父从来不入门。
百丈竿头不动人，虽然得入未为真。百丈竿头须进步，十方世界是全身。
也大奇，也大奇，一月之中两月疑。见与见缘无自性，常寂谁是复谁非。
奇异根苗带雪鲜，不知何代别西天。淤泥深浅人不识，出水方知是白莲。
披沙辛苦见伤怀，往往分毫望亦乖。力尽半年深水里，难全为一凤凰钗。
绿暗红藏起暝烟，独将幽恨小庭前。沉沉良夜与谁语，星隔银河月半天。
见说伤情为见春，想封蝉锦绿蛾颦。叩头为报烟卿道，第一风流最损人。
十洞三清虽路阻，有心还得傍瑶台。瑞香风引思深夜，知是蕊宫仙驭来。
圣主由来法帝尧，御人以礼曲龙腰。有时闹市头边过，到处文明贺圣朝。
净洗浓妆为阿谁？子规声里劝人归。百花落尽蹄无尽，更向乱峰深处啼。
枯木花开劫外春，倒骑玉象乘麒麟。而今高隐千峰外，月皎风清好日辰。
众生诸佛不相侵，山自高兮水自深。万别千差明底事，鹧鸪啼处百花新。
头角才生已不堪，拟心求佛好羞惭。迟迟空劫无人识，肯向南訽五十三。
嗟见今时学道流，千千万万认门头。恰似入京朝圣主，祇到潼关便即休。
学者恒沙无一悟，过在寻他舌头路。欲得忘形泯踪迹，努力殷勤空里步。
茫茫天下虚寻觅，未肯回头自相识。信师行到无为乡，始觉从来枉施力。
向来物物上求通，祇为从前不识宗。如今见了浑无事，方知万法本来空。
世间尘事乱如毛，不向空门何处消。若待境缘除荡尽，古人那得喻芭蕉。
吾家本住在何方？鸟道无人到处乡。君若出家为释子，能行此路万相当。
暂辞雪岭伴云行，谷口无关路坦平。禅师莫愁怀别恨，犹如秋月月常明。
三间茅屋从来住，一道神光万境闲。莫把事非来辨我，浮生穿凿不相关。
沧溟几度变桑田，唯有虚空独湛然。已到岸人休恋筏，未曾度者任须船。
寻师认得本心源，两岸俱玄一不全。是佛何须更求佛，只因从此便忘言。
刘民周续岂颠痴，弃世犹求远大师。今日幸逢玄旨在，须将心地种禅枝。
菩提慧日朝朝照，般若凉风夜夜吹。此处不生聚杂树，满山明月是禅枝。
即此见闻非见闻，无余声色可呈君。个中若了全无事，体用何妨分不分。
见闻觉知本非尘，识海波中自昧身。状似碧潭波沫覆，灵王翻作客中宾。
见闻知觉本非因，当体虚玄觉妄真。见相不生痴爱业，洞然全是释迦身。
幽兰绿水耿清音，叹息先生枉用心。世上几时曾好古，人前何必苦沾襟。
豁州沙界胜伽蓝，满目文殊接话谈。言下闻知开佛眼，回头祇见翠山岩。
窠居过后更何人，传得如来法印真。昨日祝融峰下见，草衣便是雪山身。
肃肃秋风送暮钟，江门束鹿傍苍松。野人不与朝家事，早晚焚香拜九重。
天中慈月三峰迥，指外悬河万派深。仙舸独游华藏海，无边川泽喜归心。
熊耳宗师葬洛阳，龙城天子泣千行。回担只履葱山上，惊杀梁王与魏王。
麟眠法苑分千叶，马踏曹谿迸万泉。古佛传中亲授记，月转碾破海中天。
百丈和霜岭上松，蛇盘鹤性瘦如龙。下堂索著称名字，不会师心一万重。
龙控悬河海月秋，烟霞风雨一时收。波涛急急人难会，截断千江水不流。
祖派波澜半偈玄，曹谿舟棹接风烟。一转海底龙潭月，碾破鸡山雪岭前。
身受龙华三会主，捶开凤阁九重城。梁王筑倒金刚佛，更问如何不讲经。
药岫龙泉照瞻清，乾坤宗匠尽流行。格高一句难分出，蓦就云岩谷口明。
一片丹霞见石头，麒麟双凤况难传。锋铓欲说宗门印，哽得师心掩耳休。
白凤烟霞控鸟窠，骊龙珠耀祖山河。当初捻起布毛意，体用毗卢些子多。
龙剑雕弓祖佛威，霜锋雷电急难追。当初金镞胸前过，由未重玄多许为。
雪彩霜威马祖风，虎降高格气如龙。谁人会得归宗路？一镞三关海内通。
虎见烟萝透洞门，心中古佛震乾坤。龙泉截断麒麟角，撼得毗卢海月昏。
一派曹源与灌谿，龙行风雨动云霓。后机箭筈波澜急，撼得毗卢海岳低。
龙吟凤彩震乾坤，熊耳鸡山海内闻。一片雪霜三岛外，虎心半偈洒风云。
六叶牛头枡别栽，五天熊耳纵云雷。须知四祖垂机接，百鸟衔华更不来。
发意当初问石头，江河心𣸣渺分流。唤回指出毗卢印，便得如山万事休。
龙宫鹿苑百川通，八藏三乘在掌中。却是江西逢马祖，回头踏转大虚空。
疏岭松萝五叶云，毗卢天外别为秦。骊龙踏转虚空月，木马重嘶雨露新。
锡撼风霜虎豹愁，楚王城里倒骑牛。腾腾尽喝关南鼓，声压云雷动九畴。
熊耳鸡山五印玄，蛇盘凤口九瓟泉。紫霄峰上一轮月，照破曹谿半夜圆。
侬家住处实堪隈，吞炭藏身几万回。不触波澜招庆月，动人云雨鼓山雷。
僧家无事最幽玄，近对青松远对山。诗句不曾题落叶，恐随流水到人间。
习家池畔思前事，游女江边想弄珠。檀溪春水长青蒲，溪上行人问的卢。
青暮花株绕户飞，王孙寻胜引尘衣。洞中仙子多情态，留住刘郎不放归。
好心相待人少悉，开门来去何了期。不知达取同风事，我自修行我自知。
双双紫燕语呢喃，怪引春宫梦不甘。闻道君王多惜玉，肯教自碎碧鸾簪。
几年曾见旧江村，树有交柯犊有孙。深感下峰颜色好，晚云才散又当门。
一何罪死一何名，独向湘江吊屈平。从此蜀川春夜月，杜鹃啼作两般声。
相逢暂乐楚山春，又欲分离泪满巾。莫怪临风偏怅望，异乡难遇故乡人。
狂喷垒石吼重峦，人语难分咫尺间。常恐是非声到耳，故教流水尽笼山。
回身掉臂弄金丸，月转星浮满眼看。纵有宜僚那胜此，定知鲸海息波澜。
肩高项缩发崔嵬，攘臂群儒鬬酒杯。听得歌声人尽笑，夜头旗帜晓头催。
黄金面色是其人，手抱珠鞭役鬼神。疾步徐趍呈雅舞，宛如丹凤舞尧春。
蓬头蓝面异人间，押队来庭学舞鸾。打鼓冬冬风瑟瑟，南奔北跃也无端。
远涉流沙万里来，毛衣破尽着尘埃。摇头摆尾驯仁德，雄气宁同百兽才。
白云溪畔创仁寺，三十年来此住持。笑指门前一条路，才离山下有千歧。
僧乎莫道青山好，山好何事更出山。试看他日吾踪迹，一入青山更不还。
烟峦簇簇水溶溶，镜里人家对碧峰。何处孤帆饱风去，瞥然飞鸟杳无踪。
出家修道莫求安，失念求安学道难。未得直须求大道，觉了无安无不安。
虚心越境净思量，句里无踪声外详。文字影像骇惊觉，动容弹指饱馨香。
宿静心意到山中，为求半偈契神踪。向道却思思不得，却将寻思碍不通。
蜀朝昏主出降时，衔璧牵羊倒系旗。二十万军高拱手，更无一个是男儿。
三端俱全大丈夫，六艺堂堂世上无。男儿不学读诗赋，恰似肥菜根尽枯。
躯体堂堂六尺余，走笔横波纸上飞。执笔题篇须意用，后任将身选文知。
翰苑重求李谪仙，词锋颖利胜龙泉。朝趋建礼霞烘日，夜直承明月映天。
才到洪山便跺跟，四方八面不言论。他家自有眠云志，芦管横吹宇宙喧。
纪南南望水城宽，水色天光混一般。大抵江乡足诗景，咏吟如把画图看。
重重翠嶂耸云端，玉殿金楼缥缈间。圣境不容凡俗到，故将飞瀑隔尘寰。
甘露台前靡不逢，免将明暗諕盲聋。当初贬着文殊处，笑杀寒山者老翁。
密密堂堂触处周，都缘妄识提浮沤。三千多泽狂华掩，俊矣天然遇石头。
万法虚无实际深，凝然妄肯绝踈亲。断常妙理修途者，镜像宜扶觉照频。
万种方圆在月前，低头思虑万重关。吹毛莫比镆鎁利，一点舒光遍大千。
半夜天香入岩谷，西风吹落岭头莲。空爱掌痕侵碧汉，无人曾叹巨灵仙。
底事匡庐住忘回，其如幽致胜天台。僧闲吟倚六朝树，客思晚行三径苔。
深山穷谷陵人凿，颁赐从来天下闻。别有川池捐弃者，统思采斵献明君。
愚汉勾却白汉项，白人捉却愚人骰。如人莫辨轮赢者，直待墙𬯎始一交。
钱烬满庭人醮罢，西峰凉影月沉沉。到来往事碑中说，坛畔徘徊秋正深。
分飞南渡春风晚，却返家林事业空。无限离情似杨柳，万条垂向水当中。
中峰嘉树绿阴阴，洞里灵踪已遍寻。欲下山门又回首，数声清磬白云深。
云岚满袖倚嵓扉，龙窟寒生夜睡迟。一曲朱弦谁与听，月斜风撼碧桃枝。
阀阅沦亡梐枑移，年年旧燕亦双归。茅檐苇萡无冠盖，不见乌衣见白衣。
江南龙节水为乡，水不纯阴又半阳。一片湖光共深浅，两般泉脉异温凉。
流水东西傍帝台，六朝重为两朝开。曾有蠲首知高下，莫问鱼皮识去来。
昼役人功夜鬼功，阳开阴阖几时终。不闻掷土江中语，争得盈流一水通。
舳舻衔尾日无虚，更凿都城引漕渠。何事馁来贪雀谷，不知留得几年储？
竹影桐阴满旧山，凤凰多载不飞还。登台只有吹箫者，争得和鸣堕世间。
他家养儿三四五，我家养儿独且苦。众星不如孤月明，牛羊满山畏独虎。
得接英贤喜可知，人生能得几多时。自从别后颜容改，恰似庭前雨旧碑。
不要三乘要祖宗，三乘不要与君同。君今欲会通宗旨，后夜猿啼在乱峰。
金陵佳丽不虚传，浦浦荷花水上仙。未会与民同乐意，却于宫里看金莲。
松竹萧萧野笛悲，寂寥冰雪对旌旗。前山月夜阴风起，神去神来人不知。
悠悠往古继来今，天地无穷照孔林。两到金丝堂下拜，门生无负百年心。
袅袅和烟映玉楼，半垂桥上半垂流。今年渐见枝条密，恼乱春风卒未休。
一盏清茶一缕烟，灶君皇帝上青天。玉皇若问人间事，为道文章不值钱。
来往城南十八年，赖家桥上潏河边。村醪香美脱衣典，几度落花相对眠。
华严西转绕朱坡，每到春时日夕过。曾向姚家园里醉，牡丹红紫数千窠。
只个心心心是佛，十方世界最灵物。纵横妙用可怜生，一切不如心真实。
腾腾自在无所为，闲闲究竟出家儿。若睹目前真大道，不见纤毫也大奇。
万法何殊心何异，何劳更用寻经义。心王本自绝多知，智者只明无学地。
非凡非圣复若乎，不彊分别圣情孤。无价心珠本圆净，凡是异相妄空呼。
人能弘道道分明，无量清高称道情。携锡若登故国路，莫愁诸处不闻声。
由贪沦堕世波中，拾却贪嗔礼大雄。直截凡情无所得，圆明寂照汝心宗。
奔南走北欲何为？百岁光阴顷刻衰。自性灵知须急悟，莫教平地陷风雷。
趣利求名空自忙，利名二字陷人坑。疾须返照娘生面，一片灵心是觉王。
圆觉灵明超太虚，目前万物不差殊。十方法界都包尽，惟有真如也太迂。
肩挑日月横街去，把定乾坤莫放渠。遇圣遇凡俱坐断，寂光胜地可安居。
无生无死佛家风，不堕古今莫定踪。触处圆明常湛寂，龙华鸡足两无从。
白屋安贫终暂计，夕阳归路岂知还？莲花佛国深深处，出世芳踪不可攀。
兜率宫中阿逸多，不离天界降娑婆。相逢为我安心诀，万劫千生一刹那。
有个仙人骑白鹤，曾随王母到瀛洲。于今鹤去仙人远，天际白云空自浮。
盲聋喑痖是仙陀，满眼时人不柰何。祇向目前须体妙，身心万象与森罗。
若道法皆如幻有，造诸过恶应无咎。云何所作业不忘，而藉佛慈兴接诱。
幻人兴幻幻轮围，幻业能招幻所治。不了幻生诸幻苦，觉知如幻幻无为。
清风楼上赴官斋，此日平生眼豁开。方信普通年远事，不从葱岭带将来。
盲聋喑哑格调高，是何境界自担荷。昔日曾向玄沙道，笑杀张三李四歌。
滟滟霞光映碧流，潭湾深处有龙湫。危楼百尺临江渚，石在波心千古浮。
结构叨凭柱石材，敢期幢盖此徘徊。阳春曲调高难和，尽日焚香倚隗台。
玳簪珠履愧菲材，时凭栏干首重回。只待淮妖剪除后，别倾卮酒贺行台。
好晴好雨奇行持，若随语会落今时。谈玄只要尘中妙，得妙还同不惜伊。
省超之时不守住，更须腾身后前机。太虚不㝵金乌运，霄汉宁妨玉兔飞。
体含众像像分明，离体含形形转精。清明妙净谁能弁，释迦掩室竭罗城。
萧然独处意沉吟，谁信无弦发妙音。终日法堂惟静坐，更无人问本来心。
遍周沙界圣伽蓝，触处文殊共话谈。若有门上觅消息，谁能敢道翠山嵒。
清凉感现圣伽蓝，亲对文殊接话谈。言下不通好消息，回头祇见翠山嵒。
明招一拍和人希，此是真宗上妙机。石火瞥然何处去，朝生凤子合应知。
蓦刀丛里逞全威，汝等应当善护持。火里铁牛生犊子，临歧谁解凑吾机。
未透彻，不须呈，十方世界廓然明。孤峰顶上通机照，不用看他北斗星。
松萝高镇夏长寒，透出群峰画恐难。造化功成彰五德，洞天云散露花冠。
盘空势险露岩根，深洞声寒落石泉。好是雨余江上见，水云僧出认西天。
翠压群峰地形直，落日猿声在空碧。天风吹散断崖云，古松长露三秋色。
烟萝高𪩘势凌云，影泻斜阳出海门。曾与支公探隐去，夜寒雷雨上方闻。
湖外层峰泻危楼，天际阴阴长寒木。南北行人望莫穷，秋云一片横幽谷。
遁迹无图匿姓名，万重山后葺茅亭。随情因事搜新偈，探妙穷微阅古经。
孤猿叫落中岩月，野客吟残半夜灯。此境此时谁得意？白云深处坐禅僧。
独坐闲吟野思清，秋庭萧索暮烟轻。孤灯欲灺月未上，万籁寂然蛩一声。
白鸟行从山嘴没，青鸥群向水湄分。松斋独坐谁为侣？数片斜飞槛外云。
秋庭肃肃风𩙫𩙫，寒星列空蟾魄高。搘颐静坐神不劳，鸟窠无端吹布毛。
非风幡动唯心动，自古相传直至今。今后水云人欲晓，祖师直是好知音。
若是见色便见心，人来问著方难答。更求道理说多般，孤负平生三事衲。
旷大劫来祇如是，如是同天亦同地。同地同天作么形，作么形兮无不是。
三十年来祇如常，叶落几回放毫光。自此一去云霄外，圆音体性应法王。
三棒愚痴不思议，浩浩溶溶自打之。行来目前明明道，七颠八倒是汝机。
用处妙理不换机，问来答得不思议。应现常闻明知友，人人自在得功稀。
再睹道友话清源，人人问道无不全。法法恒然皆如是，四生九类体中圆。
早朝放牛承露草，直至日昼干饱好。牛饱更无思食念，牛儿无事唱牛歌。
人人尽有乾坤眼，莫随妄境颠倒窥。恒沙国土总吞尽，吞尽不我何旨旨。
须知不从人处得，何劳昼夜苦求人。己珠迥然越三界，不是圣人非色尘。
天色晴明绿嶂分，万里虚空绝点云。可惜时人何不悟，肯者同游此法门。
昔年曾许郁多罗，直至如今未动梭。此日且随云水去，谁能待得鸭成鹅。
一十出家未是时，二十出家正是时。今遇官坛缘未合，𨀁踵且作老沙弥。
思量未到雪峰时，爱把浮生取次疑。及至法门非法法，到头无我亦无师。
心镜明，鉴无碍，廓然莹彻周沙界。万像森罗影现中，一性圆光非内外。
苦屈世间错用心，低头曲躬寻文章。妄情牵引何年了，辜负灵台一点光。
雪山养得一条虵，寄著南山意如何？不是寻常毒恶物，参玄须得会先陁。
劝君崄处好看虵，冲着临时争奈何。欲得安身觅负物，向南看北正先陁。
奇哉大师恶盲聋，善能方便唱真宗。为报知音须带会，莫将意句竞来通。
彩笔除装色更浓，针挑疮患理难同。维摩昔日称何事，迷从西土却还东。
石室周圆庆已多，有人不到复如何？待封此样呈诸友，开时祇好笑呵呵。
白道从兹速改张，休来显现作妖祥。定祛邪行归真见，必得超凡入圣乡。
一灵孤灯当门悬，拟欲挑来历劫昏。山声朴直人难见，此中会得处处全。
素面相呈犹不识，更添脂粉竞斗看。这里若论玄与实，与吾如隔万重山。
世人悟道非从耳，耳患虽加道亦分。灵鹫一机迦叶会，吾师传得岂关闻。
见物明明绝见尘，闻声浩浩亦非因。宗师真示无闻见，未晓徒劳见月新。
谛当恒然直古今，未彻见闻实甚深。现现运转三十载，春尽萎花未君心。
佛日冲天闲雾开，觉城东际象王回。善财五众承当得，鹙子虽逢似不来。
吴坂当年塔未开，宋云葱岭见师回。手携只履分明个，后代如何密荐来。
石耸灵岩接太虚，百千年称定光居。未知天上何方有，应是人间别地无。
巍峨堆压郡城阴，秀出天涯几万寻。翠影倒时吞半郭，岚光凝处滴疏林。
夫人学道莫贪求，万事无心道合头。无心体得无心道，体得无心道也休。
学道先须且学贫，学贫贫后道方亲。一朝体得成贫道，道用还如贫底人。
学道先须息万机，将机学道转生疑。此门广大无遮障，学者虽多达者稀。
劫火曾将无气吹，不劳心力当时萎。人天不见风尘起，怖息无招各自归。
人若无心称道情，觑见无明道已明。人能弘道道能显，道在人中人自宁。
何事朝愁与暮愁，少年不学老还羞。骊珠不是骊龙惜，自是时人不解求。
了得心源处处安，何须终日对林峦。玉向火中烧转润，莲华在水叶长干。
或居城郭或居山，得道无心在处闲。实似小儿归父母，身衣随分补遮寒。
道情六用如眉用，用处如眉始可观。人见道时如寂寞，人情全是道情安。
拟学论情实苦哉，疑心不断妄难摧。未了携囊须且去，得闲无事却肯伊。
四气吹成物不虚，可怜青叶下垂珠。虽然种得无心宝，一任傍人恣意须。
世人无心不能治，致祸愁生累及眉。一朝体得心无事，眉放毫光自不知。
僧房閴寂夏修持，闭户疏人怪亦知。侬家自有同风事，千里无来却肯伊。
临窗不觉寸阴移，火急修行早是迟。白日祇陪人事过，园林那得道成时。
缘觉声闻未尽空，人天来往访真宗。争如佛是无疑士，端坐无心祇么通。
顶相拟求终不见，应缘同谷不违方。此门别处无寻路，祇有休心更厮当。
三事无忧乐道情，且陪云水不求名。任渠更作千般解，体自无暇不染青。
将心除妄妄难忘，不体玄微事转忙。未了祇言如来秘，觉后方知不覆藏。
道者无端学画龙，元来未得笔头踪。一朝体得真龙后，始觉平生枉用功。
凡有含生共一尘，先圣精勤早出伦。彼既丈夫我亦尔，谁遣他春我不春。
毫厘有差千里隔，刹那一悟祖师齐。玄微须向玄中体，道用还教道者知。
参玄道者莫因循，学处须教皂白分。千圣从来无异路，妄缘机智有多门。
向前吴氏学丹青，不体僧繇事不精。画马不成驴亦失，时人尽笑枉平生。
粉壁朱门事岂繁，高墙扃户住如山。莫言城郭无休士，人若无心在处闲。
俭用贵图延日月，补衣还免到人间。无心道者方如此，未得无心也大难。
冷月霜天道者孤，一堂禅侣守寒炉。衲衣穿处冰侵骨，夜坐更深炭也无。
万般施设不如常，又不惊人又久长。如常恰似秋风至，无意凉人人自凉。
膝袴斑阑火炙成，浑身破碎不能惊。山房独坐眼极乐，豁然无事畅人情。
一室一床居物外，一瓶一钵寄生涯。门前纵有通村路，是我何曾识一家。
昔生未了今须了，此生度取累此身。古佛未悟同今者，悟了今人即古人。
木食草衣心似月，一生无念复无涯。时人若问居何处，渌水青山是我家。
朝看花开满树红，暮观花落树还空。若将华比人间事，花与人间事一同。
柳色含烟山花笑，莺啼林下几人知？后生正好寻玄路，莫弃光阴虚度时。
志慕空门誓不休，莫将闲事挂心头。白云便是修行伴，从听时光去不留。
知身是幻不求名，浮沤出没几时生。借问云山学道者，此去修行早晚成。
在梦那知梦是虚，觉来方觉梦中无。迷时恰似梦中士，悟后还同睡起夫。
迷人未了劝盲聋，土上加泥更一重。了人有意如迷意，只在迷中迷不逢。
人情浓厚道情微，道用人情世岂知。空有人情无道用，人情能得几多时？
成佛人稀念佛多，念来岁久却成魔。君今欲得易成佛，无念之心不较多。
家具𪭢𪭢一老翁，眉间长发白匆匆。心休意息从何有，祇为心头万事空。
二时粥饭随长短，三界休求也大精。世间大有多求者，直至无常不称情。
未了及时亲遍礼，不须端坐守清贫。直似罗睺罗密行，争如迦叶不闻闻。
若教求道似求名，世上无人道不成。心静道场何曾到，世间尘路等闲行。
杉松直拔映峰峦，一色长青道者看。四气盛衰无变异，岂同凡木有多般。
君若随缘得似风，吹沙走石不劳功。但于事上通无事，见色闻声不用聋。
下马连声叩竹门，主人何事感遗恩。回头泣向儿童道，重见甘棠旧子孙。
傅粉销金翦翠霞，黛烟浓处添铅华。也知曾伴姮娥笑，将来村里卖谁家。
刳木功成济往还，古溪残照下前山。看看向晚人来少，犹自须来觅见钱。
百尺竿头曾进步，溪桥一踏没山河。从兹不出茶川上，吟啸无非啰哩啰。
药病相治学路医，扶篱摸壁小儿戏。幽谷不语谁人测，管解师承孰不知。
康氏圆形滞不明，魔深虚丧击寒冰。凤羽展时超碧汉，晋锋八博拟何凭。
太阳溢目极玄微，谁人说道我渠非。句中有路人皆响，觌面难遭第一机。
丱岁依山人事稀，松下相逢话道奇。锋前一句超调御，拟问如何历劫违。
玩古松高云不齐，鸿鸧鹤抱几年栖。剖㲉同时殊有异，羽张腾汉碧霄低。
万像森罗极细微，素话当人却道非。相逢相见呵呵笑，顾伫停机复是谁。
云门顾鉴笑嘻嘻，拟议遭渠顾鉴咦。任是张良多智巧，到头于是也难施。
以字不是八不成，森罗万像此中明。直饶巧说千般妙，不是讴阿不是经。
百尺荆台草径荒，如何前日谓云阳？古今不尽迁移恨，依旧台边水渺茫。
五百年中降岳灵，神仙风骨鹤仪形。剑光带日冲南斗，鹏翼翻云起北溟。
王屋天坛福地玄，清虚小有洞天仙。无邻胜境于人物，石感神通古今传。
满耳莺声满眼花，布衣藜杖是生涯。时人若要知名姓，韦曲西头第一家。
斤斤肉是官家物，饱祭喉咙更将出。不能为食斩君头，领送右巡枷见骨。
雨洒瑶阶花尽开，君王应是看花来。静凭雕栏浑忘倦，忽听笙簧殿外回。
滩漱金沙过枕前，雨丝斜织曲尘烟。绿杨红杏宜寒食，紫雁黄鹂聒昼眠。
杖履独游栽药圃，琴楼多在钓鱼船。晚来花下敲门者，不是神仙即酒仙。
泠泠一带清溪水，远派来通历阳市。涓涓出自碧湖中，流入楚江烟雾里。
山状鸡笼攒翠黛，水通滴沥落水崖。谁知内隐神仙宅，金叠云房玉琢阶。
微风动兮百花坞，扣舷归兮满江南。挂云帆兮何足数，来濯缨兮沧浪浦。
侍女相邀上苑游，笙歌嘹唳满花楼。玉颜自倚君王宠，无处金钗落不收。
君游园苑百花新，花下红妆采白苹。竞将颜色比花色，花色无情不及人。
姑射仙人笑脸开，肯将脂粉涴香腮。只因悮入桃源洞，惹得春风上面来。
吴兴姚赞能八分，一点一画若崩云。又如春水绿波纹，上有䴔䴖㶉𫛶群。
道分相投气味长，就中何处最片忘？芙蓉阁上秋窗下，卧枕泉声并石床。
香积厨空铁釜存，万年鼎列镇山门。何时再作千僧供，饭罢潮音彻远村。
一行寻师触处游，到天台后始应休。因知算法通天地，溪水寻常尽逆流。
两意而今惜别离，焚香发愿告神祇。一条彩索双双挂，愿学千年连理枝。
老病无堪合退休，伊川久已得莬裘。如今又上长安道，好被青山笑白头。
乐无声兮情逾倍，琴无弦兮意弥在。天地同和有真宰，形声何为叠相待。
瓦棺寺里逢行迹，华岳山头露掌痕。不须惆怅愁难嫁，待与将书问岳神。
门前昨夜信初来，见说行人卒未回。谁家楼上吹横笛，偏送愁声向妾哀。
十里河桥蔓草青，片帆瞬息短长亭。不禁又作天涯客，愁睹郊原有鹡鸰。
呼号三谏信言难，义利分明一念间。莫谓求名沽世誉，清风千古首阳山。
手足分携肠断时，关山千里共相思。此行愿促归鞭早，莫待枝头叫子规。
洞天春远日行迟，几点残星仙子棋。樵斧烂柯人换世，碧桃花影未曾移。
青袿仙女隔蓬莱，珠树金窗向晓开。燕子羽毛非广袖，殷勤也带石花来。
钟山高高钟水绿，昔有佳人在幽谷。台荒只见草萋萋，万卷不留谁更读。
一沼光涵四座寒，夕阳回首更凭栏。凭师早把香莲种，他日期来结社看。
笼中鹦鹉啭清歌，尽是萧娘旧教他。今日独来人不见，绿窗斜雨落花多。
真阴真阳是其道，只在目前何还讨？凡流岁岁炼神丹，或见青黄自云好。
志士应须承法则，莫损心神须见道。但知求得真黄芽，人得食之寿无老。
神水华池世所稀，流传不许俗人知。还将世上凡铅汞，相似令教人不疑。
青龙逐虎虎随龙，赤禽交会声嗈嗈。调气运火逐离宫，丹砂入腹身自冲。
丹砂其位元非赤，四季排来在南宅。流珠本性无定居，若识其原似秋石。
日魂月华二气真，含胎育子自堪神。变转欲终君自见，分明化作明窗尘。
铅汞一门不可依，金丹秘诀圣无知。莫将世上凡铅汞，论年运火竞相持。
天生二物应虚无，为妻为子复为夫。二五之门唯日月，能分卯酉座为初。
含养天然禀至神，冲和之气结成身。富贵只缘怀五彩，心知铅汞共成亲。
玄黄冥寞不可辩，铅汞之门义难显。世人不晓定其原，细思至行自然见。
婴儿漠漠不可悟，徒以劳神虎见苦。但知会得圣人言，即是分明上天路。
三四同居共一室，一二夫妻为偶匹。要假良媒方得亲，遂使交游情意密。
浮沉恍惚性难辨，误取迷途年月远。欲知灵药何日成，阳数终须归九转。
阴阳冥寞不可知，青龙白虎自相持。年终被转自相啖，白虎制龙龙渐希。
三人义合同为宗，常饮日月照其中。已过三花金再液，九转须终岁月功。
青龙本质在东宫，配合乾坤震位中。白虎自兹相见后，流珠那肯不相从。
龙虎修来五转强，炉中渐觉菊花香。如今修炼正当节，莫恨悠悠岁月长。
一人本有一人无，金公为妇木为夫。玄冥深奥不可度，志士何曾肯语图。
玄天汪汪配地黄，男精和合并同房。白液炉中随月化，时人服者莹心凉。
世间铅汞不相依，志士元知在坎离。贤者共藏人不见，淮南修秘在华池。
铅汞相传世所希，丹砂玉质雪为衣。朦胧只在君家舍，日日君看君不知。
还丹入口身自轻，能销久病去祅精。贪爱自兹无所染，能改愚人世与情。
谁悟灵丹出世尘，三花合会与龙亲。君看前后炼丹者，误煞千人与万人。
子黑根白花叶青，仙家惜似掌中珍。真汞煮作硬砂子，白体成庚重不轻。
大通花红叶似青，子黑根白味不辛。一生长养河次畔，独体结成砂子真。
出群叶绿顺五枝，见宝雄煮事相依。煮汞成珍作砂子，五金偏道定相宜。
大道名高以传声，阴阳二气子双新。抽汞使来经数载，不知标在出灵真。
此草功能世所稀，不遇真本少人知。仙家异呼长生草，偏解常烧伏火砒。
万物萌芽在春前，只有龙泉出土先。见宝朱砂用叶里，自然汁煮汞成干。
七十二草总有灵，各伏丹砂并通神。不是上方留下界，凡世俗流少听闻。
叹羡巨江月影沈，金之主起见铅心。须当努力求仙诀，莫使蹉跎岁月深。
参同金碧尽藏情，赖有阴君序节明。学人更遇清霞诀，龙虎从兹识本形。
天生元气本虚无，红颜长者体如酥。火里变身还火里，仙人得意号玄珠。
世人识柔不识刚，便道黄芽色带黄。学来若到杯铅境，始信黄芽色不黄。
仙人拍手雪成团，黄花欲入紫河难。子母一时流作水，变化还同九转丹。
五十六十堪分付，此处由来始坚固。还须医卜掩行藏，行住坐卧无忧虑。
堪分付，递相传，拯济元来此道门。妄传之者遭殃祸，父子麤踈不合言。
欲觅丹田本是铅，朱砂被制体能坚。但得至人传口诀，红铅入水大丹圆。
一一事须心口记，造作还须手眼传。河车覆载丹田里，伏火緫在黄芽边。
芸鞋织得甚坚牢，万两黄金价不高。当时不听妻儿语，跟我蓬莱走一遭。
烟暖乔林啼鸟远，日高方丈落花深。积香櫉内新茶熟，轻泛松花满碗金。
风定泉花当涧响，雨余山色入楼多。老僧灭却心头火，一榻松阴养太和。
清风拂处叶欲落，碧藓堆时人不来。满院秋光浓欲滴，禅门闲向白云开。
梅花墙角开新历，松树枝头曝衲衣。怕冷老僧嫌朔吹，却教童子掩柴扉。
江南二月共无边，谿行十里花争妍。儿童且莫吹羌笛，我欲临流枕石眠。
悲莫悲兮离别长，怨莫怨兮私自伤。敛横波而向秋野，垂玉箸兮沾罗裳。
深山穷谷陵人凿，颁赐从来天下闻。别有川池捐弃者，终思采斵献明君。
昨夜新生黄雀儿，飞来直上紫藤枝。摆头撼脑花园里，将谓春光总属伊。
闲园不解栽桃李，满地唯闻种蒺藜。万里崖州君自去，临行惆怅欲怨谁？
柳条金嫩不胜鸦，青粉墙头道韫家。燕子不来春寂寂，小窗和雨梦梨花。
小隐园中百本花，各随红紫发新芽。东君见借阳和力，尽在公候富贵家。
有道山僧号至聪，十年不下祝融峰。腰间所积菩提水，泻向红莲一叶中。
漫山桃李占春光，始见檀心吐异芳。花骨不禁寒料峭，多烦晓日为催妆。
既全国色与天香，底用家人紫共黄。却喜骚人称第一，至今唤作百花王。
日红衫子合罗裙，尽日看花不厌春。更向妆台重注口，无那萧郎恍煞人。
红帘如水隔神仙，月清露冷隔茶烟。茶烟未灭帘中语，一寸深心暗与传。
红玉枕高冰簟滑，凝烟戛水春云阔。重重翠被红云锦，枕肱不枕相思枕。
裴相亭成未退身，空烦舞袖与歌尘。至今亭下萧萧竹，似对西风怨主人。
东下王师势若翔，吴人设险为非常。横江铁锁成何用，反引将军入武昌。
巍峨朱轩甲第稠，缨簪文武尽名流。而今印累千官冢，瓜圃何曾有故侯。
逐鹿群雄姓几埋，杜君何得尚存台。醉乡另有乾坤在，那见糟丘付劫灰。
谁将万斛旃檀子，撒向千春古道场。万壑晓风吹不断，至今犹自满山香。
剑去池空一水寒，游人来此凭栏干。世间万事消息尽，只有青山好静观。
一酌丹华享万龄，游人竞访只闻声。那知坎井埋砂久，犹得全家寿几生。
玉洞仙坛长冷落，真墟岩窦色常新。可怜城里悠悠者，不识潇湘四季春。
洞灵源接洞阳天，瘦壑危峰吐绛烟。曾踏落花听玉籁，赤松坛畔鹤鸣泉。
一峰鳞次开一观，片石朋来会九仙。宝牌尚记明皇篆，灵台尝闻御史传。
一片如屏紫翠间，风吹日炙藓花斑。莫言个里无文字，为待高人着眼看。
岩前流水无人渡，洞口碧桃花自开。东望蓬莱三万里，等闲归去等闲来。
灵光殿古生秋草，曲阜城荒噪晚鸦。惟有孔林残照里，至今犹属仲尼家。
罗川带郭古南州，陵水环城小庾州。云淡青山无过雁，雨涵丹荔集鸣鸠。
好花本自有春晖，不偶红妆乱玉姿。若用何郎面上粉，任将多少借光仪。
月寝花宫得奉君，至今犹愧管夫人。汉家旧是笙歌处，烟草几经秋复春。
雪里穹庐不见春，汉衣虽旧涙痕新。如今最恨毛延寿，爱把丹青错画人。
自别汉宫休楚舞，不能妆粉恨君王。无金岂得迎商叟，吕氏何曾畏木彊。
金钗堕地别君王，红泪流珠满御床。云雨马嵬分散后，骊宫不复舞霓裳。
秋月春风几度归，江山犹是邺宫非。东昏旧作莲花地，空想曾披金缕衣。
香风引到大罗天，月地云阶拜洞仙。共道人间惆怅事，不知人夕是何年。
此日人非昔日人，笛声空怨赵王伦。红残翠碎花楼下，金谷千年更不春。
寅人但溺栏中水，午子须分艮畔金。若教特进重张弩，过去将军必损心。
心清境静闻妙香，忆昔期君隐处当。一星莲花山头饭，黄精仙人掌上经。
洞箫响兮风生流，清夜阑兮管弦遒。长相思兮衡山曲，心断绝兮秦陇头。
陇上云车不复居，湘川斑竹泪沾余。谁念衡山烟雾里，空看雁足不传书。
义熙曾历许多年，张硕凡得几时怜？何意今人不及昔，暂来相见更无缘。
直恁行人心不平，那宜万里阻关情。只今陇上分流水，更泛从来呜咽声。
良宵织女会牵牛，琼液成双预献酬。枝叶相连无替改，愿同松竹保千秋。
五色云英生海月，能饮南方赤龙血。生冷宫中住雌雄，紫金台上凝霜雪。
欢乐平生自纵心，武王兵起势难任。自兹宗社倾危后，方悟当时酷暴深。
面上无瞋供养具，口里无瞋吐妙香。心里无瞋是珍宝，无染无垢是真常。
降酒先生风韵高，搅银公子更清豪。碎身粉骨功成后，小碾当衔马脚槽。
意态精神画亦难，不知何事出仙坛。此君堂上云深处，应与萧郎驾彩鸾。
与君宿世有仙缘，衾枕交欢岂偶然。十载为期君记取，洞明山上鹤冲天。
凡庸弱质感天仙，欢合交情仅一年。十载为期专在念，莫忘历历枕前言。
朝游秦地暮嶓台，暂向人间独往来。家在碧潭深处住，从教清浅化蓬莱。
深闺寒锁难成梦，那得同衾共繍床。一自与郎江上别，霜天更自觉宵长。
纤阿敛照窗风起，渐觉霜寒逼玉床。幽恨从来无早暮，不知宵漏向人长。
愁听黄莺唤友声，空闺曙色梦初惊。窗前总有花笺纸，难寄妾心字字明。
遥知把笔怯禽声，密语书来屡自惊。若道花笺传不尽，幽情含处已分明。
寂静璇闺度岁华，并头莲叶又如钱。愁人独处那堪此，安得君来共枕眠。
愁多四月日如年，金错囊无买醉钱。满地落花愁不寐，非关明月夜迟眠。
寒灯未灭夜愁添，轻帐低垂薄似烟。忘却闺中病无寐，空教魂梦到君边。
能知此心无隔碍，生死虚妄不能羁。而此一心皆悉具，八万四千诸律仪。